SKRIFTLIG FORESPØRGSEL E-2094/01

af Patricia McKenna (Verts/ALE) til Kommissionen

(13. juli 2001)

Om: EU's Levnedsmiddel- og Veterinærkontor

Det er blevet besluttet at flytte EU's Levnedsmiddel- og Veterinærkontor til Grange, County Meath i Irland. Har Kommissionen nogensinde undersøgt, om

Grange egner sig til at huse en sådan institution, og kan Kommissionen redegøre for denne undersøgelse eller for, hvorfor den eventuelt ikke er blevet gennemført? Er især Kommissionen tilfreds med den derværende offentlige transport og kvaliteten og omfanget af de faciliteter, der stilles til rådighed for personalet fra de forskellige medlemsstater og deres familier? Finder Kommissionen, at Grange er en by?

Kan Kommissionen redegøre for, hvorfor valget faldt på Grange, og om der var andre forslag?

Svar afgivet på Kommissionens vegne af David Byrne

(5. september 2001)

Proceduren for fastlæggelsen af hjemstedet for Kontoret for Veterinær og Fytosanitær Inspektion (senere omdøbt til Levnedsmiddel- og Veterinærkontoret) er anført i afgørelse af 29. oktober 1993 mellem repræsentanterne for medlemsstaternes regeringer om hjemstedet for visse af Det Europæiske Fællesskabs organer og tjenester(1). I artikel 1 i denne afgørelse står bl.a.:

c) EF-kontoret for Veterinær og Fytosanitær Inspektion får hjemsted i en by i Irland, som den irske regering vil udpege.

I et brev af 27. marts 1995 meddelte den irske regering Kommissionen, at kontoret ville blive placeret i Grange, Dunsaney i grevskabet Meath. Den 10. december 1996 besluttede Kommissionen at gennemføre flytningen af kontoret til en bygning, der ville blive stillet til rådighed af de irske myndigheder i Grange. Denne beslutning blev godkendt på Det Europæiske Råd den 13. og 14. december 1996 i Dublin. Kommissionen underskrev herefter en kontrakt med repræsentanter for den irske regering om lejekøb af bygningen i Grange.

Det fremgår klart af afgørelsen af 29. oktober 1993, at det er den irske regering alene, der beslutter, hvor kontorets hjemsted er. Kommissionen er af den opfattelse, at afgørelsen af 29. oktober 1993 giver den irske regering et betragteligt spillerum, og at det ikke tilkommer Kommissionen at gøre rede for den irske regerings valg af Grange.

Kommissionen mener, at det er dens ansvar at sikre, at det sted, som den irske regering har udpeget, og de faciliteter, som den sørger for, opfylder de krav, der skal være opfyldt, for at kontoret kan fungere tilfredsstillende. I forbindelse hermed kan den ordrette fortolkning af ordet by ikke ses som værende af særlig stor betydning.

Opførelsen af bygningen begyndte i 1999 og forventes afsluttet i slutningen af 2001. Byggearbejdet udføres under vejledning og kontrol af kontoret for offentlige arbejder, som har ansvaret for forvaltningen af den irske stats ejendomme. Arbejdet overvåges løbende af Kommissionen. Kommissionen agter at flytte ind i bygning, så snart det er muligt, efter at byggearbejdet er afsluttet tilfredsstillende, og når bygningen formelt set er godkendt i overensstemmelse med bestemmelserne i kontrakten.

Kommissionen og de irske myndigheder har nedsat et samarbejdsudvalg på højt niveau, hvor spørgsmål vedrørende flytningen af de kommissionsansatte fra deres nuværende bygning i Dublin til Grange kan drøftes. De kommissionsansatte er repræsenteret i dette udvalg. Udvalget udgør et forum til drøftelse af spørgsmål vedrørende bygningen selv og andre relevante spørgsmål. Målet er at finde løsninger på de problemer, som opstår i perioden indtil projektets færdiggørelse. Et spørgsmål i samarbejdsudvalget vedrører den offentlige transport. Den nuværende offentlige transport fra Dublin til Grange er mangelfuld. Man overvejer derfor eventuelle nye arrangementer, herunder etablering af en ny pendullinje.

Det er Kommissionens hensigt at påtage sig ansvaret for Grange-projektet for at sikre, at bygningerne og tilhørende tjenester er i overensstemmelse med bestemmelserne i kontrakten, og for at sikre, at kontoret fungerer upåklageligt.

(1) EFT C 323 af 30.11.1993.